Folketing
2011-11-29

Jeg har respekt for, at vi bor et velfærdssamfund, som skal finansieres, så vi har nogle ordentlige hospitaler og ordentlige skoler. Derfor har Det Konservative Folkeparti jo også som et arbejdende borgerligt parti leveret tre skattelettelser i de tre valgperioder, vi har siddet i regering. Derfor har vi været med til at gennemføre et skattestop, som har betydet, at chokoladepriserne, sodavandpriserne og ølpriserne ikke bare er steget, hver eneste gang man skulle bruge flere penge i statskassen. Derfor er vi inderligt imod, at man hæver de her forbrugsafgifter, som blot handler om en ting, nemlig om at få flere penge i statskassen. Det går ud over danske forretninger, det går ud over lønmodtagerne, og det skaber for øvrigt mere ulighed i det danske samfund, at man gennemfører det her. Med hensyn til cigaretterne: Hvis det var sådan, at der var en cigaretpris på 300 kr. i Tyskland, Sverige, Polen, Norge og Rusland havde vi ingen problemer med, at den her er på 300 kr., men det er jo ikke i den her verden, at de har en cigaretpris på 300 kr. i Polen, Tyskland og Rusland og Sverige. Derfor fastholder vi, at der ikke er råd til at lade cigaretpriserne stige med de 3 kr., som man nu lægger op til.